Diari Oficial de la Generalitat Valenciana


Sumari del DOGV 4869, del 25-10-2004 (2004/10115)

ORDE de 19 d'octubre de 2004, de la Conselleria d'Economia, Hisenda i Ocupació, per la qual s'establixen les bases reguladores i el procediment general per a la concessió d'ajudes destinades a la promoció, el foment i la difusió de l'economia social, a través d'activitats portades a efecte per institucions acadèmiques o científiques, així com per entitats associatives o representatives de cooperatives, societats laborals i mutualitats de previsió social, i es convoquen per a l'exercici 2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4869

Data del DOGV
:   25-10-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/10783


Data del document
:   19-10-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * societat sense fins de lucre
    * ajuda a l'ocupació
    * economia social
    * cooperativa
    * suport econòmic
    * universitat
    * mutualitat social
    * ajuda pública

ORDE de 19 d'octubre de 2004, de la Conselleria d'Economia, Hisenda i Ocupació, per la qual s'establixen les bases reguladores i el procediment general per a la concessió d'ajudes destinades a la promoció, el foment i la difusió de l'economia social, a través d'activitats portades a efecte per institucions acadèmiques o científiques, així com per entitats associatives o representatives de cooperatives, societats laborals i mutualitats de previsió social, i es convoquen per a l'exercici 2004. [2004/F10681]
  
De conformitat amb el que disposa l'article 129.2 de la Constitució Espanyola; l'article 31, apartat 21, de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana; la Llei 7/2000, de 29 de maig, de Mutualitats de Previsió Social de la Comunitat Valenciana, i els articles 108 i següents de la Llei 8/2003, de 24 de març, de Cooperatives de la Comunitat Valenciana, correspon a la Generalitat Valenciana i, dins d'ella, a la Conselleria d'Economia, Hisenda i Ocupació, dur a terme al territori valencià les activitats foment de les citades empreses d'economia social i la promoció de les seues formes socials com a fórmules de satisfacció dels interessos de la ciutadania. També li correspon establir els mitjans que faciliten l'accés dels treballadors i treballadores a la propietat dels mitjans de producció.
  
A l'efecte, la Conselleria d'Economia, Hisenda i Ocupació va establir, mitjançant l'Ordre de 29 de desembre de 2000, les bases reguladores de les ajudes destinades al foment de l'economia social, així com el procediment general per a ser concedides, ajudes que han sigut anualment objecte de les corresponents convocatòries de subvenció. No obstant això, amb la recent publicació de l'Ordre TAS/216/2004, ha de plantejar-se una revisió de l'Ordre de 29 de desembre de 2000, que articulava per al territori de la Comunitat Valenciana, entre altres, les ajudes regulades per les ordres publicades a este efecte pel Ministeri de Treball i que han sigut substituïdes per la nova regulació estatal.
  
Amb esta finalitat i per tal de separar clarament les ajudes a l'economia social en funció dels destinataris i dels règims a què se n'ha de subjectar la concessió, s'ha optat per establir bases diferenciades per a les ajudes que tenen per destinatàries exclusives les empreses d'economia social que, com a empreses que actuen en el mercat, estan subjectes a les seues regles, i per tant a limitacions quant a les ajudes públiques que poden percebre, i a les entitats i institucions que si bé duen a terme activitats relacionades amb les cooperatives, societats laborals i mutualitats, no intervenen directament en el mercat i, per això, es regixen quant a les ajudes públiques que reben per regles diferents de les establides per a salvaguardar la llibertat d'empresa i la lliure competència entre els actors de l'activitat econòmica.
  
La present ordre s'adreça exclusivament a establir les bases de concessió d'ajudes, de promoció i foment del cooperativisme i de l'economia social, a entitats i institucions que no intervenen en el mercat, bé perquè el que constituïx el seu objecte és la representació i defensa dels interessos col·lectius de les empreses valencianes d'economia social, bé perquè el seu objecte i activitat gira entorn de l'estudi i la difusió d'estes empreses i dels seus mecanismes i valors com a fórmules de resolució de problemes de la ciutadania, de satisfacció de les seues necessitats o de mera defensa dels seus interessos.
  
Les bases s'estructuren formalment en un capítol I, que conté les disposicions generals d'aplicació a les diverses ajudes que establix l'ordre, i dos capítols més: el II, dedicat a les ajudes corresponents a entitats associatives o representatives de les empreses valencianes d'economia social, per al suport al manteniment i la consolidació de les mencionades estructures representatives de les empreses d'economia social, i el capítol III, que establix les bases de les ajudes per a actuacions singulars de formació, difusió i foment de l'economia social.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i l'article 47 del Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
CAPÍTOL I
  
Disposicions generals
  
Article 1. Objecte i àmbit
  
1. L'objecte de la present ordre és establir les bases reguladores per a la concessió de subvencions destinades a promoure, fomentar i impulsar la creació i el desenvolupament de cooperatives, societats laborals i mutualitats de previsió social a la Comunitat Valenciana, amb especial consideració de les mencionades actuacions quan es troben directament vinculades al foment de l'ocupació, dins de les consignacions pressupostàries que a este efecte establisquen les corresponents lleis de pressupostos de la Generalitat Valenciana i les convocatòries d'ajudes.
  
2. Les ajudes i els incentius que establix la present ordre no es concediran per a actuacions que es porten a efecte fora del territori de la Comunitat Valenciana
  
Article 2. Accions susceptibles de suport
  
1. Les ajudes regulades en esta ordre estan adreçades a donar suport, en els termes que establix, a les actuacions següents:
  
a) De representació institucional, defensa dels interessos col·lectius o promoció general de les cooperatives, societats laborals o mutualitats de previsió social a la Comunitat Valenciana.
  
b) De formació, difusió i foment del cooperativisme i de les altres formes empresarials de l'economia social.
  
2. Les ajudes que es concedisquen a l'empara de la present ordre tindran la consideració de subvencions públiques.
  
Article 3. Beneficiaris
  
1. Seran beneficiàries de qualsevol de les ajudes establides en esta ordre:
  
a) Les unions, les federacions i la Confederació de Cooperatives de la Comunitat Valenciana, constituïdes de conformitat amb el que disposen els articles 104 i següents de la Llei 8/2003, de 24 de març, de Cooperatives de la Comunitat Valenciana.
  
b) Les entitats associatives a què fa referència la disposició addicional segona de la Llei 4/1997, de Societats Laborals.
  
c) Les federacions de mutualitats de previsió social constituïdes a la Comunitat Valenciana.
  
2. A més de les entitats a què fa referència el número 1 anterior, seran beneficiàries de les ajudes establides en esta ordre per a la realització d'activitats de formació, difusió i promoció del cooperativisme i les altres formes empresarials de l'economia social:
  
a) Les universitats valencianes.
  
b) Les entitats no lucratives dedicades a la investigació i la difusió científiques sobre matèries cooperatives i de l'economia social sempre que tinguen acreditada experiència i solvència contrastada en la realització, la coordinació o l'edició d'estudis o de publicacions científiques, o en l'organització de jornades o de congressos sobre les citades matèries.
  
3. Amb caràcter general, les entitats beneficiàries hauran de reunir els requisits següents:
  
a) Estar legalment constituïdes.
  
b) Trobar-se al corrent en el compliment de les seues obligacions tributàries i davant de la Seguretat Social.
  
c) No haver sigut sancionades amb l'exclusió o la prohibició d'accés a les ajudes públiques.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre es presentaran en qualsevol dels registres d'entrada dependents de la Conselleria d'Economia, Hisenda i Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999.
  
Com a norma general, la documentació que duga adjunta la sol·licitud es presentarà en dues còpies i original, que serà tornat amb la compulsa prèvia.
  
2. A les sol·licituds caldrà adjuntar, a més de la documentació addicional que per a cadascuna de les concretes ajudes s'establix en els corresponents articles d'esta ordre, els documents que s'indiquen tot seguit:
  
a) Targeta d'identificació fiscal.
  
b) Escriptura de constitució de l'entitat, a la qual s'adjuntaran els seus estatuts.
  
c) Document nacional d'identitat i escriptura de poder suficient i subsistent per a actuar davant de l'administració pública en el procediment de concessió de subvencions i ajudes públiques, llevat que la capacitat de representació es preveja en els estatuts, de la persona física que actue en nom i representació d'una persona jurídica.
  
d) Declaració subscrita per qui representa legalment l'entitat, amb referència a la data de la sol·licitud, de trobar-se al corrent en el compliment de les obligacions imposades per la legislació específica d'aplicació a l'entitat sol·licitant, si es tracta d'una entitat constituïda a l'empara de la legislació valenciana sobre cooperatives o mutualitats de previsió social.
  
e) Dades de domiciliació bancària, d'acord amb el model facilitat a este efecte (fitxa de manteniment de tercers), en dos exemplars originals.
  
f) Memòria, seguint el model, en relació amb l'activitat objecte de la subvenció, i que haurà d'arreplegar les circumstàncies que concórreguen en el projecte entre les ressenyades en l'article 5 de la present ordre i que permeten aplicar els criteris de valoració que serviran de base a la concessió de la subvenció.
  
g) Documentació acreditativa que la persona sol·licitant es troba al corrent del compliment de les seues obligacions tributàries i amb la Seguretat Social, en la data en què acabe el termini de presentació, i en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996), en relació amb el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques (BOE núm. 257, de 26 d'octubre) i la resta de d'aplicació.
  
En el cas en què l'entitat no tinga el personal que haja d'estar donat d'alta en el Règim General de la Seguretat Social, presentarà a més declaració de qui la represente legalment referida a este aspecte.
  
Les entitats que gaudisquen d'alguna exempció tributària presentaran la documentació que acredite la concessió efectiva de l'exempció. En cas contrari, s'aportarà declaració responsable de la norma en què s'empara.
  
h) Declaració en què es facen constar les subvencions o les ajudes obtingudes o sol·licitades per a la mateixa finalitat o, si és el cas, una declaració expressa de no haver-les sol·licitades.
  
3. L'entitat sol·licitant podrà autoritzar l'òrgan gestor de la tramitació de les ajudes, per a demanar de l'Agència Estatal de l'Administració Tributària, de la Hisenda Pública Valenciana i de la Tresoreria General de la Seguretat Social, informació relativa al compliment de les seues obligacions tributàries i davant de la Seguretat Social. Perquè esta transmissió de dades s'efectue a través de mitjans telemàtics, serà necessària l'autorització expressa de la persona interessada.
  
4. L'entitat sol·licitant haurà de declarar per escrit davant de la Direcció General de Treball i Seguretat Laboral, en el termini de 15 dies computat des de la data en què li siga concedida la subvenció o realitze noves sol·licituds d'ajudes, les noves situacions que puguen produir-se respecte d'això.
  
5. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta ordre siga exigible, es requerirà la persona interessada perquè en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desistix de la seua petició, amb la resolució prèvia que haurà de ser dictada en els termes previstos en l'article 42 de l'esmentada llei.
  
6. Les sol·licituds de les ajudes les bases de concessió de les quals s'establixen mitjançant esta ordre podran presentar-se fins al dia 31 de març, llevat que la corresponent convocatòria anual establisca un termini diferent.
  
Article 5. Criteris per a la concessió de les ajudes
  
1. La concessió i la quantia de les ajudes regulades en la present ordre estaran condicionades, a més del compliment dels requisits que en cada cas s'establixen, a l'existència de crèdit pressupostari adequat i suficient amb esta finalitat, de conformitat amb els pressupostos de la Generalitat Valenciana per al corresponent exercici.
  
2. Les ajudes s'atorgaran fins a exhaurir el crèdit disponible d'acord amb l'ordre en què la sol·licitud haja tingut entrada, sempre que es complisquen en el moment els requisits exigits en esta ordre i s'adjunte la documentació requerida per a concedir cada tipus d'ajuda.
  
3. Les resolucions sobre les sol·licituds de subvencions s'adoptaran tenint en compte, a més, els criteris següents:
  
a) Viabilitat tècnica i econòmica del projecte o actuació.
  
b) Repercussió en la generació d'ocupació.
  
c) Incidència en la superació dels desequilibris en l'ocupació per raons d'edat, sexe i territori.
  
d) Contribució a la integració de col·lectius en situació d'exclusió social.
  
e) Incidència en la creació i el manteniment de l'ocupació en l'entorn geogràfic en què es desenvolupe l'actuació.
  
f) Incorporació de tecnologies d'informació i de les comunicacions que faciliten l'accés a les xarxes de comunicació i milloren els processos empresarials.
  
g) Especial consideració per a les activitats exercides en el marc dels nous jaciments d'ocupació definits per la Unió Europea.
  
h) Especial contribució a la millora del medi ambient.
  
Article 6. Resolució de concessió de les ajudes
  
1. L'administració podrà demanar de l'entitat sol·licitant l'aportació addicional d'altres documents o dades aclaridores que considere necessàries per a millor resoldre sobre la sol·licitud presentada.
  
2. La competència per a resoldre sobre les sol·licituds formulades correspon al conseller d'Economia, Hisenda i Ocupació.
  
3. El termini màxim per a resoldre i notificar la resolució procedent serà de tres mesos comptats des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, en el cas que la presentació s'efectue una vegada publicada l'ordre per la qual es done publicitat a les línies de crèdit i a l'import global màxim destinat a la concessió d'ajudes previstes en la corresponent convocatòria de les ajudes les bases de la qual s'establixen mitjançant la present ordre. En cas contrari, el termini s'iniciarà a partir de l'endemà de la publicació. Les resolucions que dicte el conseller d'Economia, Hisenda i Ocupació a l'empara de les corresponents convocatòries esgotaran la via administrativa.
  
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, i això sense perjuí que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què ha de subjectar-se el beneficiari, i es notificarà a les persones interessades en els termes previstos en l'article 58 de la Llei 30/1992, abans mencionada.
  
6. Els impostos de qualsevol tipus que graven directament les despeses en què incórrega la beneficiària per raó de l'actuació, només seran subvencionables en la mesura o el percentatge en què haja de suportar-los, sense possibilitat de repercutir-los o de recuperar-los, l'entitat beneficiària de les ajudes.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. La persona o l'entitat beneficiària haurà de comunicar la sol·licitud o la concessió d'altres ajudes públiques o privades que haja sol·licitat o obtingut per al mateix projecte o actuació que se subvenciona mitjançant la present ordre.
  
3. Llevat que es determine una altra cosa expressament en els preceptes corresponents, les ajudes i les subvencions establides en la present ordre seran compatibles entre si i amb qualsevol altra pel mateix concepte, però l'import de les subvencions i les ajudes regulades en esta ordre no podrà ser en cap cas d'una quantia que, aïlladament o en concurrència amb subvencions d'unes altres administracions públiques o d'uns altres entres públics o privats, nacionals o internacionals, supere el cost de l'activitat que haja de desenvolupar el beneficiari.
  
Article 8. Liquidació de les ajudes
  
1. La liquidació de les ajudes s'efectuarà una vegada complits els requisits establits i amb justificació prèvia documental de la realització de l'actuació i del seu cost, la qual cosa es portarà a efecte mitjançant factures originals definitives o documents comptables de valor probatori equivalents que acrediten la realització de la despesa. La presentació de justificacions haurà de realitzar-se en el termini que eventualment es determine en la resolució de concessió de l'ajuda i, en tot cas, com a data límit el 20 de novembre de l'any corresponent.
  
2. Si l'actuació és cofinançada pel Fons Social Europeu, el desenvolupament de l'actuació i la justificació de la seua realització i de les despeses en què s'incórrega respectaran totes les disposicions aplicables als fons estructurals en matèria de subvencions, gestió i control, en particular el Reglament (CE) 448/2004, de 10 de març de 2004, de la Comissió, que modifica el Reglament (CE) 1.685/2000, de 28 de juliol de 2000, quant a les normes sobre cofinançaments subvencionables per part dels fons estructurals; el Reglament (CE) 438/2001, de 2 de març de 2001, de la Comissió, sobre sistemes de gestió i control de les ajudes atorgades a càrrec dels fons estructurals; el Reglament (CE) 1.260/1999, de 21 de juny de 1999, del Consell, pel qual s'establixen disposicions generals sobre els fons estructurals, i el Reglament (CE) 1.784/1999, de 12 de juliol de 1999, del Parlament Europeu i del Consell, relatiu al Fons Social Europeu.
  
Article 9. Obligacions dels beneficiaris
  
Són obligacions dels beneficiaris:
  
a) Realitzar l'actuació que fonamenta la concessió de l'ajuda o la subvenció.
  
b) Acreditar davant de la Direcció General de Treball i Seguretat Laboral la realització de l'actuació, així com el compliment dels requisits i les condicions que determinen la concessió de la subvenció i que s'establisquen en la resolució de concessió.
  
c) Comunicar a la Direcció General de Treball i Seguretat Laboral qualsevol modificació que es produïsca respecte de les circumstàncies i les condicions tingudes en compte en el moment de la concessió, així com dels compromisos i les obligacions assumits pel beneficiari.
  
d) Incorporar en totes les manifestacions de promoció i difusió de les actuacions que estes estan subvencionades per la Conselleria d'Economia, Hisenda i Ocupació així com, si és el cas, que estan cofinançades pel Fons Social Europeu, en els termes establits en el Reglament (CE) 1.159/2000, de 30 de maig de 2000, de la Comissió, sobre activitats d'informació i publicitat.
  
e) Sotmetre's a les actuacions de comprovació que hagen d'efectuar la Direcció General de Treball i Seguretat Laboral i la Inspecció de Treball i Seguretat Social; a les de control financer que corresponen a la Intervenció General en relació amb les subvencions o les ajudes concedides i a les previstes en la legislació de la Sindicatura de Comptes, així com a les que puguen efectuar, si és el cas, la Comissió i el Tribunal de Comptes de la Unió Europea o qualsevol altre òrgan d'àmbit nacional o comunitari amb competències de control sobre les actuacions cofinançades pel Fons Social Europeu.
  
Article 10. Control de les ajudes
  
1. Correspondrà a la Secretaria Autonòmica d'Ocupació, mitjançant la Direcció General de Treball i Seguretat Laboral, per si mateixa o per mitjà de les direccions territorials d'Ocupació, dur a terme la funció de control de les subvencions concedides, així com l'avaluació i el seguiment del present programa.
  
2. Per a la realització d'estes funcions s'utilitzaran tots els mitjans que estiguen a disposició de la conselleria, fins i tot la contractació amb tercers i la col·laboració, en el marc que procedisca, amb la Inspecció de Treball i Seguretat Social.
  
Article 11. Minoració i resolució de les ajudes concedides
  
1. La modificació no substancial, de les condicions i dels terminis establits en la present ordre i en la resolució de concessió, així com l'obtenció després de la presentació de la sol·licitud d'unes altres ajudes públiques o privades que en conjunt excedisquen dels límits establits, podran donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions establides en l'article 9, donaran lloc a la incoació per l'òrgan competent per a la concessió de les ajudes del corresponent procediment, que podrà finalitzar, si és el cas, amb la resolució, total o parcial, de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de la persona interessada a l'audiència.
  
3. El que establixen els paràgrafs precedents es portarà a efecte sense perjuí del que disposa la legislació sobre infraccions i sancions en l'ordre social.
  
CAPÍTOL II
  
Ajudes per a les despeses derivades de la representació institucional, la defensa dels interessos col·lectius i la promoció general de les cooperativa, les societats laborals o les mutualitats de previsió social a la Comunitat Valenciana
  
Article 12. Objecte, beneficiaris i quantia
  
1. Es podran concedir les ajudes a què fa referència l'article 2.1.a) per a finançar totalment o parcialment les despeses estructurals i aquelles altres en què incórreguen en defensa dels interessos col·lectius i de la promoció general de les entitats representades, així com els de manteniment, de les entitats següents:
  
a) Les unions, les federacions i la Confederació de Cooperatives de la Comunitat Valenciana, com a entitats representatives del cooperativisme valencià, de conformitat amb el que establix la Llei 8/2003, de 24 de març, de Cooperatives de la Comunitat Valenciana.
  
b) Les entitats associatives a què fa referència la disposició addicional segona de la Llei 4/1997, de Societats Laborals.
  
c) Les federacions de mutualitats de previsió social constituïdes a la Comunitat Valenciana.
  
2. L'import màxim de la subvenció no podrà superar la xifra de 250.000 euros per entitat.
  
Article 13. Documentació addicional específica
  
Les entitats sol·licitants hauran de presentar, a més de la documentació assenyalada en l'article 4, la següent:
  
a) Últims comptes anuals aprovats i dipositats en el corresponent registre públic i els de l'exercici anual precedent.
  
b) Memòria anual de l'entitat referida a l'exercici anterior.
  
c) Pressupost detallat de les despeses previstes per a l'exercici econòmic corrent, així com dels ingressos pressupostats per l'entitat.
  
d) Declaració responsable, subscrita pel representant legal de l'entitat, referida al nombre d'empreses valencianes d'economia social associades o afiliades a l'entitat, per referència a la data d'acabament de l'exercici precedent.
  
CAPÍTOL III
  
Realització d'actuacions de formació, de foment i
  
de difusió de l'economia social
  
Article 14. Modalitats i quantia de les ajudes
  
1. Podran ser subvencionables les activitats de formació, de foment i de difusió de l'economia social en les modalitats següents:
  
a) Activitats de formació
  
Tindran com a objecte la realització d'accions formatives destinades a iniciar i qualificar en el coneixement del cooperativisme i de l'economia social persones desocupades, socis i sòcies de cooperatives i societats laborals i d'altres persones que puguen estar interessades en la creació o el millor funcionament de les empreses d'economia social, amb especial atenció a les accions formatives directament relacionades amb la generació d'ocupació o amb els col·lectius amb especials dificultats d'accés al mercat de treball, i també a perfeccionar tot això.
  
Les sol·licituds de subvenció per a estes activitats hauran de presentar-se necessàriament abans de l'inici de les activitats formatives.
  
b) Activitats de foment
  
Comprendran la realització de congressos, simposis, jornades, seminaris i d'altres activitats l'objecte dels quals siga l'estudi d'aspectes relacionats amb les cooperatives, les societats laborals o les mutualitats de previsió social de la Comunitat Valenciana i, especialment, d'aquells que tinguen incidència en la seua capacitat de generació d'ocupació.
  
c) Activitats de difusió
  
Esta modalitat comprén les actuacions l'objecte de les quals siga divulgar o donar a conéixer, entre la població en general o entre col·lectius específics, l'organització i el funcionament de les cooperatives, societats laborals i mutualitats de previsió social, mitjançant campanyes de difusió en mitjans de comunicació social, edició de publicacions, participació en certàmens firals i qualsevol altra activitat que contribuïsca a esta finalitat. S'atendran preferentment les actuacions d'esta classe adreçades a persones desocupades i treballadors i treballadores d'empreses o de sectors en reconversió, així com les destinades a posar de manifest les capacitats de generació i el manteniment de l'ocupació de les empreses cooperatives o de les societats laborals.
  
2. La quantia màxima de les ajudes per a la realització de les activitats a què fa referència l'apartat precedent s'establix en la xifra de 90.000 euros per al conjunt de les que es concedisquen a una mateixa entitat beneficiària.
  
3. Sense perjuí del que disposa el número anterior, quan es tracte d'activitats directament vinculades al foment de l'ocupació que siguen cofinançades pel Fons Social Europeu, la quantia màxima de les ajudes podrà elevar-se fins a la xifra de 120.000 euros per activitat, sense que les subvencions a què es referix este apartat siguen computables a efectes de la limitació disposada en el número anterior d'este mateix article. En este supòsit, les despeses que es liquiden es correspondran amb els costos reals efectivament pagats pels beneficiaris i justificats mitjançant factures originals pagades o d'altres documents comptables de valor probatori equivalent.
  
Article 15. Documentació addicional específica
  
Per a les actuacions per a les quals sol·liciten subvencions en concepte de formació, difusió i foment, caldrà adjuntar un pressupost detallat de l'activitat que calga realitzar en el qual hauran d'incloure's els possibles ingressos per qualsevol concepte vinculats a la realització de l'activitat o, si és el cas, un certificat de qui represente legalment l'entitat en què es faça constar que no s'obtindrà cap ingrés per a la mateixa finalitat, excepte les subvencions que puguen concedir-se en virtut de l'aplicació de la present ordre.
  
DISPOSICIONS ADDICIONALS
  
Primera. Responsabilitat i règim sancionador
  
Els beneficiaris d'ajudes i subvencions estaran sotmesos a les responsabilitats i al règim sancionador que sobre infraccions en esta matèria establix el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Ordre Social.
  
Segona. Limitacions de les ajudes i convocatòria d'estes
  
En compliment del que preveu l'article 47.11 del Text Refós de la Llei d'Hisenda Pública, i d'acord amb el que establisca la llei de pressupostos de la Generalitat Valenciana per a l'exercici corresponent, mitjançant una ordre de la Conselleria d'Economia Hisenda i Ocupació es donarà publicitat de les línies de crèdit i de l'import global màxim destinat a la concessió de les ajudes previstes en esta disposició. Si és el cas, es farà expressa menció a les quantitats destinades a la concessió de les ajudes de què tracta esta ordre que tinguen cofinançament del Fons Social Europeu.
  
Tercera. Documents en poder de l'administració
  
En el cas que els documents que ha de dur adjunta la sol·licitud de concessió de les ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència a què van ser adreçats, la identificació del procediment on es troben i que no hagen transcorregut mes de cinc anys des de l'acabament del procediment a què corresponguen.
  
Quarta. Convenis de col·laboració
  
Excepcionalment, quan concórreguen circumstàncies que es consideren oportunes i convenients, la Secretaria Autonòmica d'Ocupació o la Direcció General de Treball i Seguretat Laboral podran proposar la subscripció de convenis de col·laboració amb entitats públiques o privades per a l'objecte de les accions regulades en esta ordre de bases.
  
Cinquena. Dotació pressupostària 2004
  
1. Per a l'exercici de 2004, i de conformitat amb el que establix la Llei 17/2003, de 30 de desembre, de Pressupostos de la Generalitat Valenciana per a l'exercici de 2004 (DOGV núm. 4.661, de 31 de desembre de 2003), les ajudes previstes en esta ordre es finançaran a càrrec de la secció 06, programa 315.10, Condicions de Treball i Administració de les Relacions Laborals, capítols, línies i imports que s'indiquen tot seguit:
  
a) Les ajudes per a les despeses derivades de la representació institucional, la defensa dels interessos col·lectius i la promoció general de les cooperatives, les societats laborals o les mutualitats de previsió social a la Comunitat Valenciana, establides en el capítol II de l'ordre mencionada anteriorment, es finançaran a càrrec del capítol IV, codi línia T5266000, amb un import global màxim de 700.000,00 euros, que corresponen a fons propis no condicionats de la Generalitat Valenciana.
  
b) Les ajudes per a la realització d'actuacions de formació, de foment i de difusió de l'economia social, establides en el capítol III de l'ordre, es finançaran a càrrec del capítol IV, codi línia T5266000, amb un import global màxim de 584.000,00 euros, dels quals 300.000,00 euros són fons finalistes del Ministeri de Treball i Afers Socials, i 284.000,00 euros són fons propis no condicionats de la Generalitat Valenciana.
  
2. Igualment, per a l'exercici 2004, el termini per a sol·licitar les ajudes a què fa referència la present ordre serà de 20 dies comptats a partir de l'endemà de la publicació.
  
DISPOSICIÓ DEROGATÒRIA
  
Única
  
Queda derogada l'Ordre de 29 de desembre de 2000, de la Conselleria d'Economia, Hisenda i Ocupació, per la qual es van establir les bases reguladores i el procediment general per a la concessió d'ajudes destinades al foment de l'economia social, pel que fa a les ajudes de què tracta la present ordre.
  
DISPOSICIONS FINALS
  
Primera. Facultats de desplegament
  
Es faculta el director general de Treball i Seguretat Laboral per a dictar totes les instruccions o resolucions que siguen necessàries per a l'execució i el desenvolupament del que disposa esta ordre.
  
Segona. Entrada en vigor
  
La present disposició entrarà en vigor l'endemà de la publicació en el Diari Oficial de la Generalitat Valenciana.
  
València, 19 d'octubre de 2004
  
El conseller d'Economia, Hisenda i Ocupació,